ঘূর্ণিঝড় সেনিয়ার

**ঘূর্ণিঝড় সেনিয়ার** ছিল একটি অত্যন্ত বিরল ও বিধ্বংসী গ্রীষ্মমন্ডলীয় ঘূর্ণিঝড়, যা ২০২৫ সালের নভেম্বরে মালয় উপদ্বীপ ও সুমাত্রা জুড়ে প্রবল বৃষ্টিপাতের সৃষ্টি করে। ২২০২৫ উত্তর ভারত মহাসাগর ঘূর্ণিঝড় মৌসুমের ত্রয়োদশ গ্রীষ্মমণ্ডলীয় নিম্নচাপ এবং তৃতীয় ঘূর্ণিঝড় হিসেবে এটি ২২ নভেম্বর মালাক্কা প্রণালীতে একটি নিম্নচাপ এলাকা থেকে বিকশিত হয়। পশ্চিমদিকে অগ্রসর হওয়ার সঙ্গে সঙ্গে এটি দ্রুত তীব্র হয়ে ২৫ নভেম্বর গভীর নিম্নচাপে রূপ নেয়। পরদিন ঘূর্ণিঝড়ে পরিণত হয়ে ২৬ নভেম্বর মধ্যরাতে এটি সুমাত্রার উত্তরাঞ্চলে প্রথমবার স্থলভাগে আঘাত হানে। পরে সুমাত্রার উপকূল বরাবর দুর্বল হয়ে এটি আবার শক্তি হারাতে হারাতে মালয় উপদ্বীপে দ্বিতীয়বার স্থলভাগে প্রবেশ করে। ২০০১ সালের গ্রীষ্মমন্ডলীয় ঝড় ভামেইয়ের পর মালাক্কা প্রণালীতে এটি ছিল মাত্র দ্বিতীয় নথিভুক্ত গ্রীষ্মমণ্ডলীয় ঘূর্ণিঝড় এবং নির্ভরযোগ্য রেকর্ড শুরুর পর থেকে এই অঞ্চলে সৃষ্টি হওয়া প্রথম ঘূর্ণিঝড়।

সেনিয়ার প্রভাবে মধ্য ও দক্ষিণ থাইল্যান্ড বিশেষত সোংখলা প্রদেশসহ মালয় উপদ্বীপ এবং ইন্দোনেশিয়ার সুমাত্রা জুড়ে ব্যাপক বন্যা ও ভূমিধসের ঘটনা ঘটে। তিন দেশ মিলিয়ে এ দুর্যোগে ৩০০ জনেরও বেশি মানুষ নিহত হয়। শুধু থাইল্যান্ডেই ১০টি প্রদেশে ১৪৩ জনের মৃত্যুর খবর পাওয়া গেছে, যার মধ্যে সোংখলাতেই প্রাণ হারায়ন ১০৪ জন। ইন্দোনেশিয়াতে পরিস্থিতি আরও ভয়াবহ হয়ে ওঠে। সেখানে সুমাত্রায় ১৫৫ জনের মৃত্যু, ১১৩ জন আহত এবং ১৫৪ জন নিখোঁজ হওয়ার ঘটনা নথিভুক্ত হয়।

## আবহাওয়াগত ইতিহাস
২০ নভেম্বর ভারত আবহাওয়া বিভাগ (IMD) মালাক্কা প্রণালীতে একটি শক্তিশালী বায়ুচক্রের সঞ্চালন পর্যবেক্ষণ শুরু করে। ২২ নভেম্বর সেই সঞ্চালন থেকে একটি নিম্নচাপ অঞ্চল সৃষ্টি হয়। ২৫ নভেম্বর পশ্চিমদিকে অগ্রসর হতে হতে এটি নিম্নচাপে পরিণত হয়। যৌথ টাইফুন সতর্কীকরণ কেন্দ্র (JTWC) পরবর্তীতে গ্রীষ্মমণ্ডলীয় ঘূর্ণিঝড় গঠনের সতর্কতা জারি করে এবং সিস্টেমটিকে ক্রান্তীয় ঘূর্ণিঝড় 04B হিসেবে শ্রেণিবদ্ধ করে, কারণ এতে আংশিকভাবে উন্মুক্ত হলেও একটি স্পষ্ট নিম্ন-স্তরের সঞ্চালন কেন্দ্র দেখা যাচ্ছিল। দিন বাড়ার সাথে সাথে সঞ্চালন আরও সুসংগঠিত হলে নিম্নচাপটি তীব্র হয়ে গভীর নিম্নচাপে রূপ নেয়, যদিও ভূমির খুব কাছে থাকায় এর বিকাশ সীমিত ছিল। মধ্যরাতে এটি উত্তর-পূর্ব সুমাত্রায় স্থলভাগে আঘাত হানার পর ক্রমবর্ধমান বায়ুপ্রবাহের কারণে দুর্বল হতে শুরু করে।

২৬ নভেম্বরের প্রথম প্রহরে IMD সিস্টেমটির নাম দেয় সেনিয়ার। সুমাত্রার উপকূল বরাবর অগ্রসর হতে হতে এর গতিপথ পরিবর্তিত হয় এবং এটি দুর্বল হয়ে একটি ছোট নিম্ন-স্তরের সঞ্চালন কেন্দ্র তৈরি করে। ২৭ নভেম্বর সেনিয়ার পূর্বদিকে অগ্রসর হয়ে পুনরায় একটি গভীর নিম্নচাপে পরিণত হয়। দিনের শেষদিকে এটি আবার মালাক্কা প্রণালীর ওপর আবির্ভূত হয়ে আরও দুর্বল হয়ে নিম্নচাপে পরিণত হয়। পরে IMD সিস্টেমটি আরও ক্ষীণ হয়ে নিম্নচাপ এলাকায় পরিণত হওয়ায় তাদের চূড়ান্ত পরামর্শ জারি করে। একই সময়ে, জাপান আবহাওয়া সংস্থা (JMA) ১০০° পূর্ব দ্রাঘিমা অতিক্রমের পর সিস্টেমটিকে গ্রীষ্মমণ্ডলীয় নিম্নচাপ হিসেবে শ্রেণিবদ্ধ করে। এরপর সেনিয়ার মালয়েশিয়ার উপদ্বীপ অতিক্রম করে সেলাঙ্গর অঞ্চলে দ্বিতীয়বার স্থলভাগে প্রবেশ করে এবং সন্ধ্যার মধ্যে ধীরে ধীরে পূর্বমুখী হয়ে গ্রীষ্মমণ্ডলীয় নিম্নচাপের তীব্রতা বজায় রাখে। ২৮ নভেম্বর দক্ষিণ চীন সাগরে প্রবেশ করার পরও JMA সেনিয়াকে গ্রীষ্মমণ্ডলীয় নিম্নচাপ হিসেবে পর্যবেক্ষণ করে।

## নামকরণ
ঘূর্ণিঝড় সেনিয়ারের নাম থাইল্যান্ড দ্বারা প্রস্তাব করা হয়েছে। উত্তর ভারত মহাসাগরীয় অঞ্চলগুলির জন্য ট্রপিকাল সাইক্লোনের নামকরণ ব্যবস্থায়, ESCAP/WMO টাইফুন কমিটি-এর প্রতিটি সদস্য দেশ একটি নামের তালিকা প্রেরণ করে। ঘূর্ণিঝড়ের সৃষ্টি হলে সেই তালিকা অনুযায়ী নাম ব্যবহার করা হয়। “সেনিয়ার” নামটি থাইল্যান্ডের তালিকা থেকে নেওয়া হয়েছে এবং এটি এই বিশেষ ঘূর্ণিঝড়কে চিহ্নিত করতে ব্যবহৃত হয়।

## সতর্কতা ও প্রস্তুতি
আইএমডি ২৫ নভেম্বর থেকে ১ ডিসেম্বর পর্যন্ত আন্দামান ও নিকোবর দ্বীপপুঞ্জ, তামিলনাড়ু, পুদুচেরি, কেরালা এবং অন্ধ্র প্রদেশে বৃষ্টিপাতের সতর্কতা জারি করে। একই সঙ্গে আন্দামান সাগর ও দক্ষিণ-পূর্ব বঙ্গোপসাগরের উপকূলীয় অঞ্চলে ৫৫–৭৫ কিমি/ঘন্টা বেগে ঝড়ো হাওয়া বয়ে যাওয়ার সম্ভাবনাও জানানো হয়। আইএমডি জানায়, এই নিম্নচাপের প্রভাবে সংশ্লিষ্ট এলাকাগুলোতে সামান্য ক্ষতি যেমন ঘরবাড়ি ও উদ্যানপালনের হালকা ক্ষয়ক্ষতি ঘটতে পারে।

## প্রভাব

### ইন্দোনেশিয়া

সেনিয়ার যখন মালাক্কা প্রণালী অতিক্রম করে ঘূর্ণিঝড়ে পরিণত হয়, তখন এটি ইন্দোনেশিয়ার সুমাত্রা দ্বীপেও ব্যাপক বন্যা ও ভূমিধস সৃষ্টি করে। উত্তর সুমাত্রায় অন্তত ১০২ জনের মৃত্যু ঘটে—মধ্য তাপানুলি রিজেন্সিতে ৩৪ জন নিহত ও ৩৩ জন নিখোঁজ, দক্ষিণ তাপানুলিতে ৩০ জন নিহত, সিবোলগায় ১৭ জন নিহত ও ২১ জন নিখোঁজ, উত্তর তাপানুলিতে ৯ জন, হুম্বাং হাসুন্দুতানে ৭ জন নিহত ও ১১ জন নিখোঁজ, পাকপাক ভারত রিজেন্সিতে ২ জন এবং ল্যাংকাট রিজেন্সিতে ১ জন নিহত হয়েছে। নিয়াস ও পাদাংসিদিম্পুয়ানে আরও ১ জন করে মৃত্যুর খবর পাওয়া যায়। পুরো প্রদেশ জুড়ে ১৫,০০০-এরও বেশি মানুষ ক্ষতিগ্রস্ত হয়েছে।

দক্ষিণ তাপানুলি রিজেন্সিতে মোট ৩০ জনের মৃত্যু নিশ্চিত করা হয়েছে। এর মধ্যে বাতাং তোরু জেলায় ১৯ জন, আংকোলা সাংকুনুরে ৫ জন এবং সিপিরোক ও পশ্চিম আংকোলা জেলায় আরও ২ জন নিহত হয়েছে। স্থানীয় এক বাসিন্দার মতে, ক্ষতিগ্রস্ত এলাকা থেকে "ডজন ডজন" মৃতদেহ একটি কমিউনিটি সেন্টারের অস্থায়ী মর্গে রাখা হয়। আংকোলা সাংকুনুরে ভূমিধসের কারণে দুটি গ্রামের ২০ জন নিখোঁজ হয় এবং রিজেন্সি জুড়ে অন্তত ১১৩ জন আহত হয়।

উত্তর তাপানুলি রিজেন্সিতে বন্যা ও ভূমিধসের ফলে ৫৩টি সম্প্রদায় ক্ষতিগ্রস্ত হয় এবং ৩৯ জন নিখোঁজ হয়—এর মধ্যে সিবালাঙ্গা গ্রামে ২৯ জন ও পারমোনাঙ্গানে ১০ জন। ল্যাংকাট রিজেন্সির কিছু এলাকায় বন্যার পানি ১.৬ মিটার পর্যন্ত উঠে যায়। পশ্চিম সুমাত্রার পাদাং পাঞ্জাংয়ে আকস্মিক বন্যায় প্রধান সড়ক ধ্বংস হয়ে যায় এবং সাতজনের মৃত্যু ঘটে।

আচেহ প্রদেশে কমপক্ষে ৩০ জন নিহত এবং ১৬ জন নিখোঁজ হয়। সেন্ট্রাল আচেহ রিজেন্সিতে ভূমিধসে ১৫ জন, বেনের মেরিয়ায় ১১ জন নিহত ও ১৩ জন নিখোঁজ, উত্তর ও দক্ষিণ-পূর্ব আচেহ রিজেন্সিতে দু’জন করে নিহত হয়। পূর্ব আচেহ রিজেন্সিতে ১৮,২০০-এর বেশি মানুষ ক্ষতিগ্রস্ত হয় এবং আনুমানিক ৪৬,০০০ বাড়ি ক্ষতিগ্রস্ত হয়েছে। পশ্চিম সুমাত্রার আরও বিভিন্ন এলাকায় মৃত্যু হয়েছে—আগাম রিজেন্সিতে ১০ জন নিহত ও ১৪ জন নিখোঁজ, পাদাং পাঞ্জাংয়ে ভূমিধসে সাতজন, পাদাংয়ে বন্যায় পাঁচজন এবং পশ্চিম পাসামান রিজেন্সিতে এক কিশোর ভূমিধসে প্রাণ হারায়।

### থাইল্যান্ড
থাইল্যান্ডে বন্যার ফলে ১.১৩ মিলিয়ন বাড়ির প্রায় ৩.২ মিলিয়ন মানুষ ক্ষতিগ্রস্ত হয় এবং দেশের দক্ষিণাঞ্চলসহ ২০টি প্রদেশে বন্যা দেখা দেয়। দেশে কমপক্ষে ১৪৩ জনের মৃত্যুর খবর পাওয়া গেছে—এর মধ্যে সোংখলা প্রদেশে ১০৪ জন, ফ্রা নাখোন সি আয়ুথায়ায় ১৯ জন, নাখোন সি থাম্মারাতে ৬ জন, পাত্তানি, সিং বুড়ি ও সুফান বুড়িতে ৩ জন করে, ফাত্তালুং-এ ২ জন এবং ফিতসানুলোক, ননথাবুরি ও পাথুম থানিতে ১ জন করে।

হাট ইয়েই ছিল সবচেয়ে ক্ষতিগ্রস্ত অঞ্চলের একটি। এর ভৌগোলিক অবস্থান ও সীমিত পানি নিষ্কাশন ব্যবস্থার কারণে পরিস্থিতি আরও অবনতির দিকে যায়। শহরটিতে ৩০০ বছরের মধ্যে সর্বোচ্চ বৃষ্টিপাত রেকর্ড করা হয়—একদিনে ৩৩৫ মিলিমিটার। বন্যার পানি সেখানে ২ মিটার গভীর পর্যন্ত পৌঁছে যায়, ফলে ৭,০০০ বিদেশি পর্যটক আটকা পড়েন। দেশজুড়ে বন্যার মোট ক্ষয়ক্ষতির পরিমাণ ধরা হয়েছে ১১.৮–২৩.৬ বিলিয়ন বাথ (প্রায় ৩৬৬–৭৩২ মিলিয়ন মার্কিন ডলার)।

### মালয়েশিয়া
মালয়েশিয়ার উপদ্বীপেও ব্যাপক বন্যা দেখা দেয়। কেলানটানে দু’জনের মৃত্যু ঘটে এবং পরিস্থিতির অবনতি হওয়ায় দেশের ১০টি রাজ্যে আরও প্রায় ২১,০০০ মানুষকে নিরাপদ স্থানে সরিয়ে নিতে বাধ্য হয়।

## পরিণতি
**থাইল্যান্ড**

থাইল্যান্ডের সোংখলা প্রদেশকে দুর্যোগপূর্ণ অঞ্চল ঘোষণা করা হয়, যা কার্যত জরুরি অবস্থার সমতুল্য। ত্রাণ কার্যক্রমে সহায়তার জন্য রয়েল থাই নৌবাহিনী ১৪টি নৌকা এবং বিমানবাহী জাহাজ এইচটিএমএস চাক্রি নারুবেত মোতায়েন করে। বন্যার কারণে ২০২৫ সালের সমুদ্র গেমসের বেশ কিছু ইভেন্ট সোংখলা থেকে সরিয়ে ব্যাংকক এবং চোনবুরিতে স্থানান্তর করা হয়।

## আরো দেখুন
* দক্ষিণ-পূর্ব এশিয়া এবং দক্ষিণ এশিয়ায় ২০২৪-২০২৫ সালের বন্যা
* ২০২৫ সালে গ্রীষ্মমন্ডলীয় ঘূর্ণিঝড়
* ২০২৫ সালের আবহাওয়া
* মালয়েশিয়ায় ক্রান্তীয় ঘূর্ণিঝড়
* ইন্দোনেশিয়ায় গ্রীষ্মমন্ডলীয় ঘূর্ণিঝড়
* বিষুবরেখার কাছাকাছি গ্রীষ্মমন্ডলীয় ঘূর্ণিঝড়ের তালিকা
* গ্রীষ্মমন্ডলীয় ঘূর্ণিঝড় এবং জলবায়ু পরিবর্তন

## তথ্যসূত্র

## বহিঃসংযোগ
*আরএসএমসি নয়াদিল্লি
*ভারতীয় আবহাওয়া বিভাগ
*যৌথ টাইফুন সতর্কীকরণ কেন্দ্র (জেটিডব্লিউসি) 
*National Meteorological Center of CMA 

বিষয়শ্রেণী:২০২৫ উত্তর ভারত মহাসাগর ঘূর্ণিঝড় মৌসুম
বিষয়শ্রেণী:২০২৫-এর আবহাওয়াবিজ্ঞান
বিষয়শ্রেণী:২০২৫-এ ঘূর্ণিঝড়
বিষয়শ্রেণী:২০২৫-এ বাংলাদেশে বিপর্যয়